Kalbininkai mėgsta ieškoti porų – fonologai minimaliųjų porų, darybos specialistai darybos opozicijos narių, raštijos tyrėjai – teksto ir jo šaltinio. Ernestos Kazakėnaitės, pirmosios Zinkevičiaus premijos laureatės, veiklą aš  taip pat norėčiau pristatyti ieškodama porų ir paralelių. 

Pirmoji pora: tyrėja – dėstytoja. 
Taigi, tyrėja: Ernestą pažinau kaip studentę (nuo 2009-ųjų) ir jau tada buvo matyti, kaip ją traukia viena iš pagrindinių prof. Zinkevičiaus tyrimų krypčių – baltų raštija. Jau tada ji atsiskleidė kaip kruopšti, atkakli tyrėja, labai suinteresuota tirti, analizuoti, nagrinėti. Ernestos raštijos tyrimai puikiai papildė ir papildo senosios baltų raštijos istoriją, seniausią jos pakopą, kurios lietuviškąjį sparną išsamiai ištyrė prof. Zinkevičius. Toks buvo ir jos magistro darbas „Kristoforo Fiurekerio išverstos perikopės (1685) ir galimi jų šaltiniai“. Jis buvo išrinktas geriausiu tarp filologijos magistro darbų ir laimėjo Computer Sciences Corporation kompanijos skelbtą Geriausio baigiamojo darbo konkursą. Tokia yra ir iš podoktorantūros stažuotės išaugusi studija apie latviškus poterius, kuri pratęsia ir išplečia Z. Zinkevičiaus studiją „Lietuviški poteriai“. Ernesta aktyviai domisi skaitmeninių technologijų ir senųjų tekstų sąveika, rengia skaitmenines mokslo šaltinių publikacijas (kaip antai Jono Bretkūno Biblija. Jeremijo knyga ir kt.).
Kiekvieno talentingo tyrėjo, mokslininko iššūkis – rasti, kurti, atpažinti kažką nauja. Rengdama disertaciją „XVI–XVII a. liuteronų latviškųjų Biblijos fragmentų sąsajos su Glücko Biblijos vertimu (1685–1694)“ Ernesta sukūrė ir taikė naują metodiką XVI–XVII a. tekstų tyrimui, kuri buvo itin palankiai įvertinta doktorantūros gynimo komisijos. Nieko stebėtina, kad Ernesta 2020 m. laimėjo LMT Jaunojo mokslininko stipendiją. 
Prof. Zinkevičius buvo vienas iš tų dėstytojų, kurie gebėjo sudėtingus dalykus išdėstyti paprastai, aiškiai ir įdomiai; taip pat jis mėgo bendrauti su studentais, telkti juos įvairiems darbams. Ernesta taip pat yra iš tų dėstytojų, kurie geba kondensuotai, aiškiai ir įdomiai pateikti dėstomąją medžiagą, panaudoti įvairias vaizdines priemones. Nemažai gabių studentų pasirenka ją savo baigiamųjų darbų vadove. Nuo 2015 m. Ernesta kasmet organizuoja Baltų akademiją moksleiviams, į kurią sukviečiami moksleiviai iš visos Lietuvos. Šis projektas neišsikvepia, sulaukia vis daugiau dalyvių. Nuo 2023 m. Ernesta organizuoja Tarptautinę baltistikos mokyklą, į kurią sukviečiami baltistikos studentai iš užsienio. 
Kaip ir Z. Zinkevičius, Ernesta suvokia svarbą populiarinti lituanistinius tyrimus, tad ji dažnai skaito viešas paskaitas mokyklose, veda tinklalaidę „Kalba kalba“, sukūrė paskyrą apie senuosius baltiškus leidinius socialiniame tinkle (Instagram „Senas lapas“). Taip pat jau daug metų Ernesta yra Lietuvių kalbos ir literatūros olimpiados vertintoja. 

Antra pora: keliautoja ir atradėja
[bookmark: _GoBack]Kaip ir profesorius, Ernesta daug keliauja, bendradarbiauja (žinoma, dabar galimybės keliauti yra kitokios nei anksčiau, už geležinės uždangos), tai mokslinės kelionės – Ernesta aktyviai dalyvauja tarptautinėse konferencijose (35 kartai); be to, ji de visu peržvelgė visus seniausiais laikomus baltiškus šaltinius įvairiausiose Europos šalyse ir tai buvo vaisinga, nes padaryta atradimų, pvz., Lundo universiteto bibliotekoje rasta neišlikusia laikyta Georgo Mancelio versta Siracido knyga (1671), patikslinti žinomo latvių raštijos veikėjo Christoforo Füreckerio gimimo metai bei netgi identifikuotas iki šiol nežinotas seniausias samių kalba parašytas rankraštis. Beveik pusę savo doktorantūros metų Ernesta praleido Latvijos universitete, kuriame bendradarbiavo su žymiu baltistu prof. habil. dr. Pēteriu Vanagu. Tuo laiku ji peržvelgė visą Rygoje saugomą lituanistinį raštijos paveldą ir naujus atradimus pristatė tyrime apie Rygoje saugomas Martyno Liudviko Rėzos Abrahamui Jakobui Penzeliui siųstas knygas.

Trečioji pora: dalytoja ir dalyvė.
Dalytis su kitais žiniomis, pasiektais rezultatais buvo būdinga prof. Z. Zinkevičiui, tai jis darydavo įvairiose konferencijose, leido daug knygų. Taip pat ir Ernesta. Ji ne tik aktyviai dalyvauja konferencijose, mezga ryšius su kolegomis iš įvairių šalių, rengia daug publikacijų, bet dalyvauja ir projektuose. Nuo 2011 m. Ernesta dalyvavo 18-oje įvairių mokslo projektų, iš jų vienuolikai vadovavo. Be to, ji aktyviai rūpinasi lituanistiniu švietimu užsienyje, nuo 2020 m. neatlygintinai teikia ir vykdo lituanistikos paramos projektus Latvijos universitete ir Stokholmo universitete. 
Yra ir kitokio pobūdžio pasidalijimo. Visai neseniai Ernesta sukūrė savo internetinę svetainę, ten pristatė XVI a. lietuviškų ir latviškų leidinių bibliografiją, kurioje suregistravo visus skaitmeninėje terpėje prieinamus egzempliorius su internetinėmis nuorodomis. Tai šių dienų kalbos istoriko parankinės knygos, visiems dovanojamas paruoštas darbo stalas su visais reikmenimis, tik sėsk ir tirk. 

Taigi sveikinu Ernestą su premija, linkiu jai ir toliau sėkmingai tirti, dėstyti, keliauti, atrasti, dalytis bei dalyvauti. Toliau siekti prof. Z. Zinkevičiaus tyrimų aukštumų. 

